BAFSผิดเป้าปีนี้โตแค่3%TTAขาดทุน
บริการเชื้อเพลิงการบินกรุงเทพลดเป้าหมายรายได้เหลือโต 3% จากเดิม 4% นักท่องเที่ยวมาน้อยเกินคาด ส่วน TTA รับขาดทุนทั้งปี
23 พ.ค. 2555

บริการเชื้อเพลิงการบินกรุงเทพลดเป้าหมายรายได้เหลือโต 3% จากเดิม 4% นักท่องเที่ยวมาน้อยเกินคาด ส่วน TTA รับขาดทุนทั้งปี
นายฉัตรธัย พันธัย ผู้จัดการอาวุโสฝ่ายการเงินและบัญชี บริษัท บริการเชื้อเพลิงการบินกรุงเทพ (BAFS) เปิดเผยว่า บริษัทคาดว่าจะทำรายได้ไม่ได้ตามเป้าที่ตั้งไว้ว่าจะเติบโต 4% จากปี 2554 ที่มีจำนวน 1,592 ล้านบาท และได้ปรับลดเป้าลงเหลือ 3% แม้ว่าในไตรมาสแรกรายได้จะมีจำนวน 697 ล้านบาท หรือโต 11% ซึ่งเป็นช่วงฤดูกาลท่องเที่ยว 
อย่างไรก็ตาม นับตั้งแต่เดือน เม.ย.ที่ผ่านมา เข้าสู่ช่วงนอกฤดูกาลท่องเที่ยวของชาวต่างประเทศ รวมถึงมีการเปลี่ยนแปลงตารางการบิน ทำให้ปริมาณจำนวนเที่ยวบินลดลง 
นอกจากนี้ ประเมินว่าผลพวงจากวิกฤตเศรษฐกิจในยุโรปปะทุขึ้นมาอีกครั้งหนึ่ง มีการยกเลิกเที่ยวบินจำนวน 67 เที่ยวบิน ซึ่งในจำนวนนี้มีเส้นทางบินระหว่างยุโรปด้วย 
“หลังไตรมาส 2 นี้ บริษัทคงจะมีการทบทวนเป้าหมายรายได้ของปีนี้อีกครั้งหนึ่ง ซึ่งน่าจะพอเห็นภาพชัดเจนว่าจะสามารถกลับไปทำได้ตามเป้าหมายเดิมที่ระดับ 4% ได้หรือไม่” นายฉัตรธัย กล่าว
ด้านบริษัท โทรีเซนไทย เอเยนต์ซีส์ (TTA) ยอมรับว่า ผลประกอบการปี 2555 ยังน่าจะขาดทุน เนื่องจากช่วงครึ่งปีแรกมีผลขาดทุนค่อนข้างมาก แม้ว่าไตรมาส 3 น่าจะดีขึ้นบ้าง แต่คงจะชดเชยไม่ได้ทั้งหมด เนื่องจากธุรกิจเดินเรือยังไม่ฟื้น 
อย่างไรก็ตาม รายได้ในครึ่งปีหลังน่าจะดีขึ้นกว่าครึ่งปีแรก หลังจากธุรกิจของบริษัทลูกคือ บริษัท เมอร์เมด มารีไทม์ เข้าสู่ช่วงไฮซีซัน
นอกจากนี้ ในช่วงเดือน มิ.ย. บริษัทอาจจะได้ข้อสรุปการซื้อเรือมือสองจำนวน 1 ลำ และในเดือน ส.ค. มีกำหนดรับมอบเรือจำนวน 1 ลำ เพิ่มเข้ามาในกองเรือ
ในช่วง 6 เดือนของบริษัทสิ้นสุดวันที่ 31 มี.ค. 2555 ขาดทุนสุทธิ 765 ล้านบาท